Verdens ytterpunkter

Dette er en liste over verdens ytterpunkter, punkter som er lengre oppe, nede, nord, sør, øst eller vest enn noen andre punkter i verden.


== Lengdegrad og breddegrad ==

Verdens nordligste punkt er den geografiske nordpolen i Nordishavet.
Verdens nordligste landfaste punkt er Kaffeklubbøya, nord for Grønland (83°38′N 32°40′V)
Verdens sørligste punkt er Sydpolen i Antarktis.
Verdens østligste og vestligste punkt, basert på bruken av lengdegrader, befinner seg hvor som helst på den 180. lengdegrad som går gjennom blant annet Sibir, Antarktis og tre av Fijiøyene.
Verdens vestligste landfaste punkt, basert på den internasjonale datolinjen, er Attu Island i Alaska
Verdens østligste landfaste punkt, basert på den internasjonale datolinjen, er Caroline Island, Kiribati


== Høyde og dybde ==

Verdens høyeste punkt målt fra havoverflaten er toppen på Mount Everest (27°59′17″N 86°55′31″Ø). Selv om målingene av denne høyden varierer er det vanligste tallet 8850 meter.
Verdens laveste punkt er Challengerdypet på bunnen av Marianergropen i Stillehavet (11°21′N 142°12′Ø), med en dybde på 11 034 meter.
Det laveste punkt på land er Bentley Subglacial Trench (80°S 115°V) på Sydpolen som strekker seg ned 2555 meter under havoverflaten. Plassen er dekket av is. Det laveste punkt på land med luft ovenfor er Dødehavet, 410 muh.
Punktet som befinner seg lengst vekk fra jordens sentrum er toppen på vulkanen Chimborazo i Ecuador (fordi jorden ikke er kulerund). Det befinner seg 6384,4 km fra jordens sentrum (toppen på Mount Everest ligger på 6382,3 km).
Punktet nærmest jordens sentrum (ca. 6353 km) er sannsynligvis et sted på bunnen av Atlanterhavet nær den geografiske nordpolen.
Høyeste punkt tilgjengelig med transport
Vei: Semo La, Tibet, 5565 moh. (30°06,6′N 85°25,9′Ø) eller Marsimik La, Himalaya, 5590 moh. (34°05,6′N 78°37,1′Ø), avhengig av hvordan man definerer «tilgjengelig med transport». Framkommeligheten er nok bedre i Tibet.
Tog: Tanggulapasset i Tibet, 5072 moh.


== Avstander ==
I Kina, ca. 320 km fra byen Ürümqi i Xinjiang-provinsen finner vi punktet som er lengst vekk fra noe hav. Det ligger i Dzoosotoyn Elisen-ørkenen (46°16,8′N 86°40,2′Ø) og er ca. 2648 km fra nærmeste kystlinje.
I Stillehavet er punktet på jorden som er lengst vekk fra noe land. Ca 2 688 km fra Pitcairnøyene i nord og omtrent like langt fra Antarktis i sør og omgitt av 22 405 411 km² vann ligger punktet som av og til kalles Point Nemo (48°52,6′S 123°23,6′V).
Verdens mest avsidesliggende øy er Bouvetøya (54°26′S 03°24′Ø), en ubebodd liten øy under norsk suverenitet i Atlanterhavet. Nærmeste fastland er Dronning Maud Land i Antarktis, over 1600 km unna.
Verdens mest avsidesliggende bebodde øygruppe er Tristan da Cunha (37°06′44″S 12°16′56″V) i Sør-Atlanteren, 2816 km fra Sør-Afrika og 3360 km fra Sør-Amerika.


== Sentrum ==

Jordens sentrum ligger tusenvis av kilometer under jordens overflate. Men tar vi utgangspunkt i lengde- og breddegrader kan vi kanskje si at krysningspunktet mellom nullmeridianen og ekvator er jordens midtpunkt. Dette punktet ligger i Atlanterhavet, omtrent 614 km sør for Ghana i Afrika.


== Se også ==
Oversikt over norske geografiske ytterpunkter
Verdens nordligste – liste over ting og tang i nord
Verdens sørligste – liste over ting og tang i sør
Verdens nordligste bosetninger